<classify> SPIKA wa Bunge, Job Ndugai ametaja viwango vya elimu walivyokuwa navyo wabunge, kwa kueleza kuwa Bunge la 11 ndilo lililoongoza kwa kuwa na wabunge wengi wasomi. Akitoa takwimu, Spika Ndugai alisema Bunge hilo lina jumla ya wabunge 161 wenye viwango vya elimu vya Uzamili Masters na Uzamivu PHD ambapo 14 ni wa CUF, 31 Chadema na wabunge 114 ni wa CCM. Kwa namna hii ninavyoeleza, Bunge hili ni la 11 tangu tupate uhuru hakuna Bunge lililokuwa na wasomi wengi kuzidi bunge hili la 11, alisema Ndugai.Spika Ndugai alisema wabunge wa viti maalum wenye elimu ya sekondari wapo 24, ambapo kati ya hao watano ni Chama Cha Wananchi CUF, wabunge watano wa Chama Cha Demokrasia na Maendeleo Chadema,na wabunge 14 ni Chama Cha Mapinduzi CCM. Alisema kwa wabunge wa viti maalumu wenye stashahada bungeni, CUF wapo wanne, Chadema wapo nane na CCM wapo 16. Ndugai aliendelea kutaja kuwa wabunge wa viti maalum bungeni wenye viwango vya Shahada na kuendelea, CUF yupo mmoja, Chadema 23 na CCM wapo 32. Alisema wabunge wenye elimu ya kiwango cha uzamivu bungeni jumla wapo 11, na kati ya hao wabunge wa CCM wapo 10 na Chadema yupo mmoja.Takwimu zangu pia zinaniambia kwamba kwa upande wa umri, mbunge kijana kuliko wote ni Halima Bulembo ambaye ana umri wa miaka 27... na mbunge mwenye umri mkubwa kuliko wote ana miaka 75,na leo huyu yumo humu bungeni, alisema. Ndugai alisema watu wanaoliita Bunge la 11 ni la vijana, wafute kauli hiyo, kwani takwimu zake alizozifanya zinasema wabunge wenye umri wa miaka 40 na kuendelea ni asilimia 80 ya wabunge wote. Kwa hiyo haya maneno mnayosema ni bunge la vijana siyo kweli, unajua suala la vijana ni attitude tu, mtu anadhani ni kijana kumbe umri umeshaenda, alisema Ndugai.Aliongeza kuwa takwimu alizozitoa, zitasaidia kuwajibu wabunge wanaopenda kutoa maelezo ya uongo na kuwa ukweli ni kwamba CCM inatamba katika elimu. Spika Ndugai aliendelea kutaja takwimu, ambapo alisema idadi ya maprofesa katika Bunge ni saba na wote wapo CCM. Alisema idadi ya wabunge wenye elimu ya kiwango cha uzamivu PHD wapo 29, na kati ya hao mbunge mmoja yupo CUF, na Chadema mmoja, CCM wapo 27. Maana watu kwenye mtandao wanasema CCM imejaza vihiyo sasa takwimu hizo, alisema. Alisema takwimu alizozitoa ndiyo sahihi na kwamba aliangalia idadi ya wabunge wa CCM, waliotangaza nia ya kugombea ubunge Jimbo la Buyungu, wagombea wote 22 walikuwa wanakiwango cha elimu cha Shahada na kuongeza kuwa hali hiyo inatoa picha kwa mabadiliko ya nchi inakoendelea.  <topic>: kitaifa 